Návrh na reorganizáciu je relevantný a vhodný. Počas štyroch zasadnutí ad hoc výboru pre spoluprácu a pracovnej skupiny právnych expertov sa zistilo, že členmi boli zvyčajne tí istí zástupcovia členov organizácie OTIF, ktorí sa zúčastňovali oboch zasadnutí. Okrem toho, pokiaľ ide o činnosť organizácie OTIF, väčšina záležitostí, ktoré si vyžadujú spoluprácu na medzinárodnej úrovni, má silný právny rozmer. Vytvorením nového ad hoc výboru pre právne veci a medzinárodnú spoluprácu by sa účinne znížilo administratívne zaťaženie sekretariátu organizácie OTIF, zároveň by sa však posilnila schopnosť organizácie zlepšovať uplatňovanie dohovoru COTIF a prispievať k riešeniu vznikajúcich problémov týkajúcich sa medzinárodnej železničnej prepravy na globálnej úrovni [pozri napríklad bod programu č. 8, písm. d)].

Návrh, o ktorom sa má rozhodnúť na 15. valnom zhromaždení, je v súlade so všeobecnými pripomienkami, ktoré predložila Únia počas procesu konzultácie, a mal by byť preto podporený.

V dokumente, ktorý pripravil generálny tajomník na 15. valné zhromaždenie, sú zhrnuté príspevky z konzultácie. Okrem iného sa v ňom uvádza, že za tohto stavu by bolo predčasné prijať konečné rozhodnutie o návrhu dlhodobej stratégie, a navrhuje sa pokračovať v diskusii v rámci organizácie OTIF aj mimo nej a túto diskusiu zintenzívniť. Nový revidovaný pripravovaný návrh dlhodobej stratégie by sa potom predložil na schválenie na nasledujúce valné zhromaždenie plánované na jeseň roku 2024.

Experti EÚ zastávajú pragmatický a postupný prístup, ktorý sa začína prijatím „dohovoru o zmluve o preprave v rámci jednotných právnych predpisov v oblasti železničnej dopravy“ [podobného dohovoru o zmluve o preprave v medzinárodnej nákladnej cestnej doprave (CMR)], ktorý by mohol platiť spoločne s príslušnými pravidlami organizácií OTIF a OSJD. Na podporu tohto prístupu Komisia vydala v apríli 2019 analytický dokument, ktorý väčšina expertov privítala a podporila. Ruská federácia na druhej strane presadzuje prijatie „dohovoru o globálnom rámci“, ktorý by zahŕňal celé spektrum právnych predpisov v oblasti železničnej dopravy, t. j. celý súčasný rozsah pravidiel organizácie OTIF, ako aj viaceré oblasti acquis EÚ v oblasti železničnej dopravy. Tento prístup počíta s likvidáciou organizácií OTIF a OSJD v prospech novej špeciálnej agentúry OSN, ktorá by sa ešte len mala vymedziť/zriadiť.

Keďže ad hoc výbor môže byť zriadený iba dočasne, je potrebné určiť časové obdobie mandátu, ktorý mu poskytne 15. valné zhromaždenie (buď tri roky, alebo šesť rokov). Aby sa valnému zhromaždeniu uľahčilo monitorovanie činnosti nového ad hoc výboru, zrejme by bolo výhodnejšie vytvoriť ho na prvé obdobie troch rokov, ktoré by sa prípadne mohlo obnoviť.

Skupina expertov súhlasila s predložením jedného konkrétneho výstupného dokumentu s názvom „Dohovor o zmluve o medzinárodnej železničnej preprave tovaru ako prvý dohovor systému dohovoru o jednotných právnych predpisoch v oblasti železničnej dopravy“. Hoci tento dokument poskytuje ustanovenia z preambuly prostredníctvom hmotnoprávnych ustanovení až konečných ustanovení, ktoré spoločne tvoria návrh „Dohovoru o zmluve o preprave v rámci jednotných právnych predpisov v oblasti železničnej dopravy“, skupina expertov sa nedokázala úplne zhodnúť na týchto ustanoveniach, a teda ani ich dokončiť, z dôvodu toho, že skupina expertov nedokázala prekonať rozdiely v prístupe k právnym predpisom v oblasti železničnej dopravy, ako sa uvádza ďalej:

„5. (…)

Prístup A – vypracovanie jednotných pravidiel pre železničnú prepravu na euro-ázijských koridoroch v oblastiach, kde ich naliehavo potrebuje priemysel – t. j. zmluva o preprave – bez ovplyvnenia dvoch existujúcich železničných organizácií a právnych noriem (predovšetkým dohovoru CIM a dohody SMGS) platných pre prepravu tovaru na ich príslušných územiach (prepojené právne predpisy). ECE/TRANS/SC.2/GEURL/2021/3 obsahuje právny režim týkajúci sa zmluvy o medzinárodnej železničnej preprave tovaru, ktorý má slúžiť na účely prepojených právnych predpisov. Mohol by byť rýchlo formálne prijatý ako dohovor a uľahčil by potom prepravu tovaru na euro-ázijských koridoroch s ohľadom na potreby železničných dopravcov a príslušného priemyslu; a

prístup B – vypracovanie jedného súboru jednotných právnych noriem pre akúkoľvek cezhraničnú železničnú prepravu v euro-ázijskej oblasti, ktorý nahradí existujúce systémy dohovoru CIM a dohody SMGS a bude uvedený do platnosti až po prerokovaní a prijatí všetkých príloh (napríklad o infraštruktúre, železničných vozidlách, právnych predpisoch o vozňoch, preprave nebezpečného tovaru atď.). Priemysel nemá naliehavú potrebu týkajúcu sa tretieho právneho režimu, keďže nákladný list CIM/SMGS poskytuje bezproblémové železničné dodávky. ECE/TRANS/SC.2/GEURL/2021/3 nezodpovedá tomuto prístupu. (…).

6. Ak by sa zvolil prístup A, vypracoval by sa dohovor o zmluve o preprave v rámci jednotných právnych predpisov v oblasti železničnej dopravy na základe ECE/TRANS/SC.2/GEURL/2021/3, aby slúžil ako prepojené medzinárodné právne predpisy na bezprostredné možné použitie na železničnú prepravu tovaru na euro-ázijských prepravných koridoroch zmluvnými stranami, pričom dohovor COTIF/CIM a dohoda SMGS by neboli ovplyvnené.

7. Ak by sa zvolil prístup B, mohli by sa vypracovať jednotné právne predpisy v oblasti železničnej dopravy ako jeden súbor právnych noriem na účely euro-ázijskej železničnej prepravy, ktorý by po prijatí nahradil dohovor CIM a dohodu SMGS. Bolo by to však mimo mandátu skupiny expertov, v ktorom sa okrem dokončenia dohovoru o zmluve o preprave vyžaduje od skupiny iba určenie ďalších otázok relevantných pre medzinárodnú nákladnú železničnú dopravu.

8. Vzhľadom na uvedené skutočnosti skupina expertov vyzýva pracovnú skupinu pre železničnú dopravu (SC.2), aby zhodnotila dané dva prístupy.“

Vzhľadom na potenciálny vplyv na organizáciu OTIF 13. valné zhromaždenie organizácie poverilo pracovnú skupinu právnych expertov úlohou posúdiť iniciatívu EHK OSN týkajúcu sa jednotných právnych predpisov v oblasti železničnej dopravy. Pracovná skupina právnych expertov sa na svojom 4. zasadnutí venovala aktualizovanej verzii správy o zjednotení právnych predpisov v oblasti železničnej dopravy, ktorú pripravil sekretariát organizácie OTIF. Diskutovala o dvoch uvedených prístupoch a dospela k tomuto záveru:

„Právne predpisy prepájajúce dohovor COTIF/CIM a dohodu SMGS by neboli v protiklade s dohovorom COTIF ani by ho nepresahovali za predpokladu, že ich cieľom je zabrániť akémukoľvek rozporu s jednotnými právnymi predpismi pre dohovor CIM a dohodou SMGS a vyplniť medzeru v medzinárodných právnych predpisoch pre medzinárodnú prepravu, keď sa ani jednotné právne predpisy pre dohovor CIM, ani dohoda SMGS nedajú uplatniť počas celej trasy (doprava medzi Európou a Áziou).

Jeden súbor jednotných právnych noriem pre akúkoľvek cezhraničnú železničnú prepravu v euro-ázijskej oblasti, ktorý nahradí existujúce právne systémy organizácií OTIF a OSJD, bude v protiklade s dohovorom COTIF a bude ho presahovať. Takýto jednotný režim by sa dal vypracovať iba s jednoznačným politickým záväzkom a účasťou organizácií OSJD a OTIF a ich členov. Tento prístup by mohol viesť aj k vypovedaniu dvoch osvedčených právnych režimov, dohovoru COTIF/CIM a dohody SMGS, a k likvidácii organizácií OTIF a OSJD.“

Na základe toho generálny tajomník organizácie OTIF navrhuje, aby valné zhromaždenie:

1.vzalo na vedomie správu generálneho tajomníka a závery pracovnej skupiny právnych expertov o možných prístupoch k zjednoteniu právnych predpisov v oblasti železničnej dopravy;

2.podporilo vypracovanie a prijatie právnych predpisov, ktorými sa prepája dohovor COTIF/CIM a dohoda SMGS, na uľahčenie medzinárodnej nákladnej železničnej dopravy medzi Európou a Áziou, pričom tieto prepájajúce právne predpisy nesmú byť v rozpore s jednotnými právnymi predpismi pre dohovor CIM ani s dohodou SMGS;

3.dalo pokyn generálnemu tajomníkovi, aby pokračoval v účasti na práci EHK OSN na projekte zjednotenia právnych predpisov v oblasti železničnej dopravy a ad hoc výboru pre právne veci a medzinárodnú spoluprácu pri monitorovaní projektu EHK OSN týkajúceho sa zjednotenia právnych predpisov v oblasti železničnej dopravy;

4.opätovne prijalo rozhodnutie, ktoré bolo prijaté na 13. zasadnutí a v ktorom valné zhromaždenie uznáva, že musí prijať predchádzajúce rozhodnutie týkajúce sa účasti na príprave akéhokoľvek nového znenia medzinárodných právnych predpisov v oblasti železničnej dopravy, ktorých rozsah uplatnenia a ciele môžu byť v rozpore alebo čiastočne sa prekrývať s rozsahom uplatnenia dohovoru COTIF a cieľmi organizácie OTIF.

Vzhľadom na 74. zasadnutie pracovnej skupiny EHK OSN pre železničnú dopravu v novembri 2021 je dôležité, aby organizácia OTIF zaujala jednoznačné stanovisko k iniciatíve jednotných právnych predpisov v oblasti železničnej dopravy.

Prvky navrhovaného rozhodnutia sa približujú k prístupu, ktorý zastávajú experti z členských štátov EÚ v rámci skupiny expertov EHK OSN týkajúcej sa jednotných právnych predpisov v oblasti železničnej dopravy, a podporujú tento prístup. Preto by Únia mala podporiť všetky štyri uvedené prvky navrhovaného rozhodnutia.

Bod programu č. 9 – Pravidlá pre voľbu a podmienky výkonu funkcie generálneho tajomníka

V rámci 13. valného zhromaždenia bol správny výbor poverený preskúmaním štrukturálneho riešenia vymenovania generálneho tajomníka ad interim a prípravou podrobných pravidiel uplatniteľných na voľbu generálneho tajomníka.

Správny výbor na svojom 130. zasadnutí vo februári 2019 požiadal pracovnú skupinu právnych expertov, aby preskúmala otázku vymenovania generálneho tajomníka ad interim a voľby generálneho tajomníka a aby predložila návrhy na reguláciu týchto dvoch záležitostí. Na základe najlepších medzinárodných postupov a získaných skúseností v rámci organizácie OTIF sekretariát navrhol, aby sa prijal právne záväzný nástroj. O takých pravidlách by malo rozhodnúť a prijať ich valné zhromaždenie. Pracovná skupina právnych expertov pripravila návrh nariadenia o voľbe a podmienkach výkonu funkcie generálneho tajomníka so sprievodnými vysvetlivkami a návrh zmien rokovacieho poriadku valného zhromaždenia (týkajúcich sa voľby generálneho tajomníka) s vysvetlivkami.